STPI คว้างานส่วนขยาย Ichthys เพิ่มโบรกฯแนะซื้อราคาเป้าหมาย 16.50 บ.
STPI บริษัทแจ้งว่าได้รับงานเพิ่มในโครงการ Ichthys อีกหลายรายการมูลค่ารวม 92 ล้านดอลลาร์สหรัฐ โดยได้ตกลงกับ JKC Ichthys LNG Joint Venture ซึ่งเป็นผู้ว่าจ้างไปเมื่อวันที่ 17 ส.ค.58 ส่งผลให้มูลค่างานในโครงการนี้เพิ่มขึ้นเป็น 989 ล้านดอลลาร์สหรัฐ หรือราว 3.5 หมื่นล้านบาท (เมื่อคำนวณจากอัตราแลกเปลี่ยนปัจจุบัน) นับเป็นข่าวดีที่บริษัทได้งานเข้ามาเพิ่มอีกเกือบ 3.3 พันล้านบาท ยังผลให้มูลค่างานในมือ ณ สิ้นมิ.ย.58 เพิ่มขึ้นเป็น 1 หมื่นล้านบาท (รวมงานส่วนขยาย Ichthys ที่เพิ่งได้มาด้วย) ซึ่งจะรับรู้รายได้ไปถึงประมาณกลางปี 59 แนะซื้อราคาเป้าหมาย 16.50 บาท
24 ส.ค. 2558

บล.ดีบีเอสฯ ระบุในบทวิเคราะห์วันนี้ (24 ส.ค.) ว่า บริษัท เอสทีพี แอนด์ ไอ จำกัด (มหาชน) หรือ STPI บริษัทแจ้งว่าได้รับงานเพิ่มในโครงการ Ichthys อีกหลายรายการมูลค่ารวม 92 ล้านดอลลาร์สหรัฐ โดยได้ตกลงกับ JKC Ichthys LNG Joint Venture ซึ่งเป็นผู้ว่าจ้างไปเมื่อวันที่ 17 ส.ค.58 ส่งผลให้มูลค่างานในโครงการนี้เพิ่มขึ้นเป็น 989 ล้านดอลลาร์สหรัฐ หรือราว 3.5 หมื่นล้านบาท (เมื่อคำนวณจากอัตราแลกเปลี่ยนปัจจุบัน)
นับเป็นข่าวดีที่บริษัทได้งานเข้ามาเพิ่มอีกเกือบ 3.3 พันล้านบาท ยังผลให้มูลค่างานในมือ ณ สิ้นมิ.ย.58 เพิ่มขึ้นเป็น 1 หมื่นล้านบาท (รวมงานส่วนขยาย Ichthys ที่เพิ่งได้มาด้วย) ซึ่งจะรับรู้รายได้ไปถึงประมาณกลางปี 59
บริษัทเข้าร่วมประมูลงานมูลค่า 2.5 แสนล้านบาท โดยมีงานโครงการ LNG ใน Mozambique 10-15 พันล้านบาท, โครงการ Pacific Northwest ใน Canada ซึ่งงานนี้น่าจะรู้ผลประมูลเร็วที่สุด เพราะมีข่าวว่าเจ้าของงานจะเลือก EPC ให้ได้ภายในกลางปี 59 ซึ่ง EPC รายที่ STPI เข้าร่วมประมูลด้วยอยู่ใน Short List 2 ใน 3 ราย มูลค่างาน 10-20 พันล้านบาท (ขึ้นกับว่าเป็นงานค่าแรงอย่างเดียวหรือรวมวัตถุดิบด้วย), โครงการ Kitimat Canada มูลค่า 10-15 พันล้านบาท ยังไม่ทราบระยะเวลาที่ชัดเจนหลังจากเลื่อนเมื่อราคาพลังงานลดลงมาก (เดิมโครงการนี้จะเริ่มก่อสร้างปลายปี 60 ถึงปี 62)
อย่างไรก็ตาม ผู้รับเหมาหลักได้ติดต่อขอข้อมูลเพิ่มเติมมาที่ STPI อย่างต่อเนื่อง ทำให้เชื่อว่างานนี้ยังจะเดินหน้าต่อไป, โครงการ LNG ที่ Canada ที่ผู้รับเหมาหลัก 4 รายมา JV ด้วยกัน มูลค่าโครงการ 15-25 พันล้านบาท โครงการนี้ทาง STPI เสนอราคาไปแล้ว รอผู้รับเหมาหลักเสนอแพคเกจราคากับเจ้าของงานต่อ จะทราบผลปลายปี 60 นอกจากนั้นยังมีโครงการ LNG ที่ Canada มูลค่า 5-6 พันล้านบาทด้วย ซึ่งก็รอผลการประมูลเช่นกัน
แนะนำซื้อ แต่ปรับราคาเป้าหมายลงเป็น 16.50 บาท อิงกับ P/E ปีนี้ที่ 12 เท่า ทั้งนี้เรามีการปรับลดสมมติฐานอัตรากำไรขั้นต้นปี 58 ลง 17% เพื่อให้สอดคล้องกับสถานการณ์ของอุตสาหกรรมที่ชะลอตัวจากราคาพลังงานที่ลดลงมาก ทำให้เจ้าของโครงการจะต่อรองราคากับผู้รับเหมาหลักและผู้รับเหมาช่วงมากขึ้น ณ ราคาปัจจุบัน 13.40 บาท ซื้อขายที่ P/E ปี 58 ที่ 10 เท่า และลดลงเล็กน้อยเป็น 9 เท่าในปี 59 ฐานะการเงินแข็งแกร่ง เป็นเงินสดสุทธิ คาดการณ์ Dividend Yield ปีนี้ 3%